SEBUAH SIRI DOKUMENTARI NETFLIX
Inilah makhluk yang paling hampir dengan makhluk asing di Bumi.
Tak hairanlah keluarga sefalopod telah menangkap imaginasi kita.
Rupanya yang seperti makhluk asing,
datang dengan kepintaran, kebebasan dan ciptaan yang mengagumkan.
Masih banyak yang perlu dipelajari
tentang legenda dasar laut yang jarang dilihat.
Haiwan yang sememangnya lebih aneh daripada fiksyen.
SOTONG KURITA
PULAU VANCOUVER KANADA
Laut kaya dengan nutrien ini
menjadikannya laut paling produktif di planet ini.
Tempat sempurna untuk kehidupan baru bermula.
KEDALAMAN 25 METER SUHU AIR 5°C
Tersembunyi di bawah ombak…
dalam dunia rahsia…
100,000 telur berharga.
Setiap satu hanya sebesar sebutir padi.
Selama enam bulan, telur ini dijaga
oleh ibu.
Sotong kurita Pasifik gergasi.
Tubuhnya,
menjadi kubu.
Si ibu pastikan air bergerak
untuk halang alga menutupi bayi-bayinya.
Dalam setiap telur,
replika kecil makhluk yang hampir mustahil.
Lapan lengan,
tiga jantung,
dan berdarah biru.
Akhirnya, makhluk ini akan membesar jadi 250,000 kali lebih berat,
dan antara pemangsa paling licik di lautan.
Namun, sejumlah kecil saja yang berjaya.
Sudah tiba masa tinggalkan sarang selamat itu.
Dengan hembusan terakhir daripada ibu,
bayi ini dicampak ke dalam arus laut.
Si kecil takkan jumpa ibunya lagi.
Bersendirian,
takdirnya ditentukan laut.
Jika berjaya hidup, si kecil ini akan mengambil tempat
bersama salah satu keluarga haiwan terhebat di Bumi.
Dijumpai di setiap laut,
ada lebih 800 spesis sotong kurita,
sotong,
dan sotong katak.
Semuanya haiwan sefalopod…
yang bermaksud "kepala-kaki",
kerana anatomi anehnya,
dengan anggota badan tumbuh di muka.
Namun, sefalopod paling awal rupanya begini.
Nautilus.
Rupanya mirip saudara moluskanya,
siput.
Ia tak berubah selama setengah bilion tahun,
sementara yang lain berevolusi dengan cara yang amat luar biasa.
Cangkerang sudah tiada.
Itu menjadikannya lebih fleksibel, lebih lincah.
Itu memudahkannya teroka tempat yang dulunya tak dapat dicapai.
Bentuknya yang boleh berubah juga mampu
menahan tekanan tinggi laut dalam.
Namun, tanpa cangkerang sebagai perlindungan,
sefalopod jadi sasaran mudah.
Jadi, sefalopod wujudkan pelbagai kebolehan luar biasa
untuk kekal selamat.
Ia amat penting di laut yang penuh pemangsa.
SEMENANJUNG CAPE AFRIKA SELATAN
KEDALAMAN 5 METER SUHU AIR 15°C
Laut boleh jadi tempat yang menakutkan,
jika saiz diri cuma sebesar kotak mancis.
Berbaloi jika tidak menonjolkan diri.
Namun, sotong katak kecil tak boleh sembunyi selamanya.
Metabolisme tinggi maksudnya sotong katak sentiasa lapar.
Makanan kegemarannya tinggal di kawasan cetek,
20 meter dari situ.
Namun, jika diri sekecil itu, ia perjalanan yang epik…
penuh dengan bahaya.
Sotong katak ini pandai berenang,
tapi ikan lebih laju…
dengan penglihatan tajam.
Namun, sefalopod pakar penyamaran.
Sotong katak yang bijak
mempertingkatkan penyamarannya.
Otot khas dalam kulitnya
menghasilkan beribu benjolan berduri dikenali sebagai "tuberkel",
supaya menyerupai rumpai laut.
Nampaknya, helah itu berjaya.
Bukan ini saja helah yang ada.
Dalam masa kurang sesaat, sotong katak boleh bertukar rupa.
Siput…
karang…
atau batu.
Sefalopod ada kebolehan menakjubkan untuk mengubah warna
disebabkan kromatofornya.
Berjuta sel seperti piksel dipenuhi dengan pigmen
mengembang dan mengecut seperti belon…
untuk menghasilkan perubahan warna yang cepat.
Sangat sesuai untuk bergabung dengan latar belakang kurang sesaat.
Kemampuan sefalopod mengatasi sumpah-sumpah.
Penyamarannya amat sofistikated berbanding mana-mana haiwan.
Samarannya cukup untuk memastikan sotong katak tuberkulat selamat.
Namun, jika semua tak berjaya…
Skrin asap.
Bebola dakwat kaya dengan mukus
meniru bentuk dan saiznya.
Setelah memasang umpan, sotong katak melarikan diri.
Tak seperti sotong kurita,
sotong katak ada cangkerang dalaman.
Pembantu apungan terbina dalam
buat sotong katak perenang handal.
Walaupun begitu,
selepas perjalanan jauh dan menjerihkan
sotong katak kini lapar.
Mengubah bentuk,
mengeluarkan dakwat,
malah buat anggota tubuh tumbuh semula
merupakan kuasa luar biasa sefalopod
yang membantunya hidup di dalam air berbahaya.
Di Kanada, ada kisah kejayaan
dalam menghadapi halangan sukar.
Sotong kurita gergasi Pasifik ini kini berusia setahun,
dan sudah pun 2,000 kali ganda besar.
Namun, masih jauh perjalanan untuk membesar.
Hanya satu dalam 30,000 berjaya jadi dewasa.
Untuk mencapainya,
kurita perlu bergantung pada daya penglihatannya yang luar biasa.
Setiap mata kurita
mempunyai medan penglihatan lebih besar daripada dua mata kita.
Jika kurita guna kedua-dua mata…
tiada yang terlepas.
Tanpa halangan tengkorak keras,
matanya bergerak bebas,
jadi kurita boleh melihat depan dan belakang pada masa yang sama
dengan medan penglihatan hampir 360 darjah.
Ia membolehkan kurita mencari makanan
dan berwaspada jika ada bahaya.
Seperti kurita lain, kurita ini hampir keseluruhannya protein asli.
Semua nak makan kurita.
Kini kurita ini cukup besar untuk menahan serangan ikan batu
tapi sentiasa ada pemangsa lebih besar yang sedang mencari makanan.
Kurita perlu berwaspada.
Tanpa ibu bapa untuk melindunginya,
kurita muda mesti seimbangkan rasa ingin tahu dengan sifat waspada.
Dalam lautan yang sentiasa berubah, kurita perlu belajar dengan pantas.
Apabila air pasang,
pemangsa masuk,
mencari mangsa yang terkandas selepas air surut.
KEDALAMAN 0 - 1 METER SUHU AIR 26 - 45°C
Terdampar dalam kolam batu…
ialah sotong kurita karang Brazil berusia sembilan bulan.
Terputus daripada laut yang surut,
kurita ini takkan bertahan lama di sini.
Namun, kurita muda pintar ini masih belum berputus asa.
Di atas,
inilah detik yang ditunggu-tunggu segerombolan ketam Sally Lightfoot.
Air surut peluang untuk makan pada batu terdedah.
Pada mulanya, ketam ini bersungguh mahu kekal kering,
melompat sepuluh kali ganda panjang tubuhnya
dari batu ke batu.
Namun, jika jurang terlalu besar, ketam terpaksa terjun masuk air.
Ini bukan serangan bertuah.
Ia serangan hendap yang sudah dirancang.
Kurita muda ini sudah pelajari jalan biasa yang diambil ketam.
Kebolehan hebat kurita untuk rangka strategi…
dilakukan dengan otaknya yang luar biasa
yang diagihkan ke serata tubuhnya.
Dua pertiga neuronnya berada dalam anggota badannya.
Kurita belajar sendiri, jadi kurita tahu masa menunggu
dan masa mengejar.
Kurita melumpuhkannya
dengan menyuntik air liur toksik menggunakan paruhnya yang tersembunyi,
kemudian menunggu enzim pencernaannya cairkan bahagian dalam.
Ketam kocak berkhasiat.
Kurita perlukan lima sehari untuk terus membesar
dan harus bertindak mengatasi masa.
Matahari di tengah hari mengecilkan kolamnya,
mengancam mengeringkan air di sekelilingnya.
Sedang kurita bernafas melalui insang basah,
kurita akan mati tanpa air.
Air cuma akan pasang berjam-jam lagi,
tapi kurita ada solusi pintar.
Di dalam rongga di belakang kepalanya,
kurita menyimpan air untuk benarkannya bernafas.
Cukup untuk memberinya beberapa minit.
Ia ruang bernafas yang diperlukan untuk lakukan perkara mustahil.
Kurita jadi perayap darat.
Kurita harus bergerak pantas sebelum menjadi kering.
Tubuhnya yang gemalai kini terasa berat.
Organnya bakal gagal berfungsi.
Berpindah ke kolam lain strategi berisiko,
namun dengan kebijaksanaannya merancang, kurita takkan terkandas.
Semakin sukar cabarannya, sefalopod jadi semakin kreatif.
Pasir tandus tanpa tempat untuk bersembunyi.
KEDALAMAN 5 METER SUHU AIR 28°C
Ikan buntal pemangsa.
Untuk hidup di sini,
sotong kurita menggunakan antara strategi terpelik di Bumi.
Wunderpus mengelirukan pemangsa dengan berperangai amat pelik.
Kurita cincin biru tunjukkan racun mautnya.
Kurita lain lebih inovatif.
Kurita ini nampaknya menyesal tinggalkan cangkerangnya,
berjuta-juta tahun dahulu.
Apabila mahu menggantikan baju perisai,
saiz yang sesuai amat penting.
Perlindungan sempurna daripada ikan buntal.
Setelah memakainya,
kurita bawa rumah bergeraknya ke mana-mana sahaja.
Boleh tahan bagi seekor moluska.
Sotong kurita,
antara yang terbijak di laut
dan pengguna alat terhandal berbanding mana-mana invertebrat.
Kurita juga dianggap boleh bermimpi.
Apabila kepintaran bergabung dengan saiz besar,
terwujudlah sesuatu yang mengagumkan.
PULAU VANCOUVER KANADA
KEDALAMAN 25 METER SUHU AIR 5°C
Laluan kemusnahan,
menuju ke arah raksasa laut mitos,
di kemuncak kuasanya.
Antara haiwan paling cepat membesar di planet,
kurita perlukan 200,000 kalori sehari.
Perlu banyak masa untuk berburu.
Kini, seberat manusia,
kurita gergasi Pasifik berusia tiga tahun ini
ialah fenomena fisiologi.
Kurita ini memiliki darah biru pekat
yang dipam ke seluruh tubuh dengan tiga jantungnya.
Berenang menjerihkan.
Lebih baik jimat tenaga dan berjalan.
Lapan tangan berotot sepanjang lima meter.
Ia cukup kuat untuk menyiat kulit manusia.
Tangannya melihat menerusi sentuhan.
Dua ribu penghisap meraba-raba,
sambil merasa.
Setiap sajian bawa kurita lebih dekat ke matlamat utamanya.
Untuk meninggalkan gennya kepada generasi seterusnya.
Menambah beratnya sebelum mengawan
cara terbaik memastikan pembiakan berjaya.
Kurita membersihkan penghisapnya untuk memperbaiki deria rasa,
sentuh
dan cengkaman.
Pembersihan pantas…
kurita kembali berburu.
Bagi kebanyakan haiwan, ini satu perangkap.
Namun, kurita lebih bijak.
Di tempat terbuka,
mudah saja dapat mangsa.
Ini sesi pembunuhan terakhirnya.
Tindakan akhirnya sebagai pembunuh tunggal.
Kebanyakan sefalopod hanya dapat satu peluang untuk mengawan.
Jadi, sefalopod harus bersedia untuk buat apa-apa saja yang perlu.
WHYALLA AUSTRALIA SELATAN
Setiap musim sejuk, teluk sunyi ini
jadi aktif dengan kegiatan sefalopod.
KEDALAMAN 5 METER SUHU AIR 12°C
250,000 sotong katak gergasi,
terdesak untuk mencari pasangan.
Sotong katak jantan ini mula lambat.
Sotong katak jantan boleh capai semeter panjangnya,
tapi, dengan hanya 30 sentimeter,
sotong katak jantan ini sukar atasi yang lebih besar.
Sotong katak jantan mengawal yang betina.
Ada sebelas jantan dan seekor betina.
Tak mudah bagi pendatang baru mengorak langkah.
Kulit kaleidoskop si gergasi
dan tangannya yang besar
menunjukkan kejantanannya.
Sotong katak kecil ini tak mampu bersaing.
Apabila dua gergasi sama setara,
umpan dakwat mengalih perhatian dan mengelirukan penyerang.
Parut perang.
Peringatan yang sotong katak sanggup risikokan segalanya.
Keinginan untuk mengawan tak tertahan.
Pendatang baru nampak peluang.
Dua sotong katak besar asyik berlawan,
meninggalkan yang betina tak dikawal.
Si jantan menyusup masuk.
Sotong katak mengawan sambil berpelukan secara berdepan.
Si jantan cuba mengambil posisi.
Kini si gergasi sudah kembali berkawal.
Ia terlalu berisiko.
Masa untuk menyamar.
Si jantan sembunyikan tangan besar yang tunjukkan jantinanya.
Seekor lagi betina berada di bawah sotong katak besar,
lalu si jantan memperbaiki samarannya
dengan membuat warnanya kusam untuk meniru selubung berbintik si betina.
Dengan penyamaran penuh,
pendatang baru menyusup masuk…
dan berjaya mengawan…
tanpa disedari sotong besar itu.
Ini membuktikan kepintaran sama menarik dengan kekuatan.
Dalam keasyikan mengawan, pendatang baru terlupa samarannya.
Helah sudah disedari.
Penipuan mengagumkan ini
merangkumi satu pertiga daripada semua kejayaan mengawan.
Tugas si kecil ini sudah selesai.
Namun, bagi kebanyakan sefalopod,
mengawan cuma permulaan pertarungan untuk membiak.
CAPE TIMUR AFRIKA SELATAN
KEDALAMAN 30 METER SUHU AIR 10°C
Pemangsa berkumpul.
Ikan pari ekor pendek…
anjing laut berbulu Cape…
dan jerung harimau pasir…
datang ke sini atas satu tujuan.
Jamuan tahunan.
Segerombolan sotong chokka.
Tak seperti kurita yang menyendiri,
sotong chokka bergerak dalam kawanan besar,
supaya lebih selamat menyusuri laut terbuka dalam jumlah besar.
Sotong ini sudah mengawan
dan dikawal oleh sotong jantan besar
untuk memastikan yang betina tidak mengawan lagi.
Sotong betina perlu bertelur di dasar laut.
Sebelum itu,
sotong betina harus melepasi sekatan pemangsa.
Peluang terbaiknya, bersembunyi dalam kawanan sotong.
Berjaya.
Si ibu meletakkan kapsulnya bersama yang lain yang sudah ada.
Berjuta telur di satu lokasi.
Pembiakan luar biasa
dan kemampuan menyesuaikan diri hebat
bawa kejayaan besar kepada sefalopod.
Hari ini pun,
sedang banyak haiwan lain menurun,
banyak sotong,
sotong katak
dan sotong kurita
bukan sekadar hidup, malah hidup biak dengan baik.
Tersembunyi dari pandangan,
dengan jumlah semakin meningkat…
memperluaskan julatnya.
Namun, sedang suhu laut dan cara memancing berubah…
sukar untuk tentukan keadaan yang menanti generasi akan datang.
Cuma satu perkara yang pasti.
Setiap satu ada ibu hebat,
bersedia untuk korbankan diri demi anaknya.
PULAU VANCOUVER KANADA
KEDALAMAN 25 METER SUHU AIR 5°C
Sekarang empat tahun,
sotong kurita Pasifik ini pemandiri sejati.
Kurita ini hidup sendirian,
anak yatim sejak lahir.
Kini, tiga jantungnya berdegup dengan satu tujuan.
Tindakannya yang terakhir.
Menjaga anaknya.
Selama hampir seperempat hidupnya,
kurita tak berbuat perkara lain.
Kurita tak tinggalkan sarangnya,
tak makan,
berlapar untuk beri permulaan hidup terbaik untuk anak-anaknya.
Anak-anak itu merupakan legasinya.
Tanpa menyedari si ibu menggadaikan nyawa demi si anak,
sotong kurita kecil bersedia menghadapi dunia
dan mengajar kita lebih banyak tentang haiwan mengagumkan ini.
Terjemahan sari kata oleh Norzaiha Norhan